ماء ٻولی نہ الاوݨ

ڈھیر سارے سرائیکی اپݨے گھریں دے وچ اپݨی اولاد نال سرائیکی نی الیندے ۔ اے ٻہوں وݙا جرم اے ۔ کہیں وی ٻال توں اوندی ماء ٻولی کھسݨ اوندی زبان کوں قتل کرݨ وانگے ہے۔ جیں کنے چار پیسے آ ونڄن ‘ او ول منہ چِٻا کر تے اپݨی اولاد نال ٻیاں ٻولیاں ٻولݨ پئے ویندے ۔ میں ہِک تکڑے بندے کوں آکھیا جو تُساں اپݨی اولاد نال سرائیکی کیوں نی الیندے ۔ اوں ولدی ݙتی نہ سئیں اساں اپݨے نوکریں نال سرائیکی الیندوں ۔ میکوں مکنی چڑھ ڳئی تے میں اونکوں سِدھیاں سݨائیاں ۔ ول میں اوندے نال الاوݨ چھوڑ ݙتا ۔ ایجھے لوک قابلِ نفرت ہِن۔ جو اپݨی اولاد نال اپݨی ماء ٻولی نی ٻولیندے ۔ ایں مرض دا شکار سرائیکی استاد وی ہِن تے ایں مرض دا شکار سرائیکی پڑھاوݨ آلے استاد وی ہِن ۔ میکوں تاں لکھدیں ہوئیں شرم  امدی اے جو اساکوں اے وی اطلاع ملی ہے سرائیکی شعبے دے وچ وی لیکچر اردو اچ ݙیوݨ آلے موجود اِن تے کجھ ایجھے لوک وی ہِن جیرھے سرائیکی شعبے دے دفتریں دے وچ ہِک ٻئے نال اردو الیندن۔ میݙی ایں ڳالھ دا مطلب اے نی جو میں اردو دے خلاف نفرت کھنڈیندا پیاں ۔ میں اردو دے خلاف نفرت دی ڳالھ نی کریندا ، بلکہ میںاپݨی سرائیکی کون نفرت توں بچاوݨ دا آکھینداں۔ اے ڳالھ کرینداں جو جیرھے لوک سرائیکی دے نال نفرت کریندن ، سرائیکی کوں ݙوجھے درجے دی زبان سمجھدن تے سرائیکی شعبیں دے وچ ٻہہ تے وی سرائیکی نی الیندے یا سرائیکی دے وچ لیکچر نی ݙیندے تاں او قومی مجرم ہِن ۔ ایجھے لوکیں کوں سرائیکی قلم قبیلے دے لوک کن کنوں پکڑ تے ٻہر پُڄا آون۔ جے تئیں گندے کوں گندا نہ اکھیسوں ، کوڑ کوں کوڑ نہ اکھیسوں ، برے کوں برا نہ اکھیسوں تاں ول اساں آپ منافق ہوسوں تے منافقت کفر توں وی بری شئے ہے ۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء